EXPUNERE DE MOTIVE

1. CONTEXTUL PROPUNERII

Obiectivul prezentei propuneri este de a prevedea, în conformitate cu articolul 322 alineatul (2) din Tratatul privind funcționarea Uniunii Europene (denumit în continuare „TFUE”), dispozițiile necesare pentru a stabili metodele și procedura prin care statele membre pun la dispoziția Comisiei resursa proprie bazată pe taxa pe tranzacțiile financiare (denumită în continuare „TTF”), la care se face referire la articolul 2 alineatul (1) litera (b) din Decizia […/…] a Consiliului privind sistemul de resurse proprii al Uniunii Europene (denumită în continuare „Decizia privind resursele proprii 2014”)[1].

Aceste modalități practice pun în aplicare sistemul prevăzut în Directiva privind resursele proprii din 2014 în ceea ce privește constatarea resursei proprii bazate pe TTF, dispozițiile contabile, termenele pentru punerea la dispoziție a resursei, plata dobânzii în cazurile de întârziere, păstrarea documentelor justificative și cooperarea administrativă. În plus, aceste modalități completează măsurile de punere în aplicare prevăzute la articolul 311 al patrulea paragraf din TFUE privind controlul și supravegherea, precum și cerințele de raportare suplimentare[2].

Propunerea Comisiei se bazează pe experiența anterioară în gestionarea resurselor proprii. Propunerea combină aspectele cele mai adecvate ale celor două sisteme existente: cele privind resursele proprii tradiționale și cele privind actuala resursă proprie bazată pe TVA. Pentru a se evita constrângerile nejustificate asupra dispozițiilor juridice pe care statele membre trebuie să le instituie pentru a aplica o taxă pe tranzacțiile financiare, se propune ca dreptul la resursele proprii să nu se nască decât după ce statul membru a colectat efectiv veniturile. Cu toate acestea, pentru a se facilita colectarea mai rapidă și mai eficientă a resurselor proprii, se propune ca veniturile să fie puse la dispoziție printr-un sistem de declarații lunare, care să menționeze în mod clar data la care sumele aferente resurselor proprii trebuie să fie puse la dispoziție.

Conținutul propunerii este prezentat pe scurt în cele ce urmează. În secțiunea următoare se face trimitere la Regulamentul (CE, Euratom) nr. 1150/2000 al Consiliului[3]. La 29 iunie 2011, Comisia a adoptat o propunere de reformare a acestui regulament[4].

2. ELEMENTELE JURIDICE ALE PROPUNERII

2.1 Introducere

Prezenta propunere face parte dintr-un pachet de măsuri, care include și o propunere de regulament al Consiliului privind măsurile care permit punerea la dispoziția bugetului UE a noii resurse proprii bazate pe TVA[5], precum și o modificare a reformării actualului Regulament al Consiliului privind punerea la dispoziție a resurselor proprii tradiționale și a resursei proprii bazate pe VNB[6].

Comisia va analiza posibilitatea de a consolida dispozițiile de stabilire și de punere la dispoziție a tuturor resurselor proprii ale Uniunii în cadrul unui singur regulament, după ce se va ajunge la un acord global referitor la pachetul privind resursele proprii.

2.2 Capitolul I „Dispoziții generale”

- Articolul 1 al propunerii, „Obiect”: articolul menționează că dispozițiile propuse se aplică noii resurse proprii prevăzute la articolul 2 alineatul (1) litera (b) din Decizia nr. […/…].

- Articolul 2 al propunerii, „Constatarea resursei proprii bazate pe TTF”: definește momentul în care se naște dreptul Uniunii la resursa proprie bazată pe TTF.

2.3 Capitolul II „Punerea la dispoziție a resursei proprii bazate pe TTF”

- Articolul 3 al propunerii, „Dispoziții contabile”: se propune ca dispozițiile care sunt deja utilizate pentru resursele proprii existente în temeiul articolului 9 din Regulamentul nr. 1150/2000 să se aplice și pentru resursa proprie bazată pe TTF.

- Articolul 4 al propunerii, „Înregistrarea în conturi, raportarea și termenele de punere la dispoziție”: se propun dispoziții similare celor utilizate în temeiul articolului 6 din Regulamentul nr. 1150/2000 pentru resursa proprie bazată pe TTF, și anume încheierea cât mai devreme posibil a lunii și utilizarea unei declarații lunare. Comisia va elabora norme detaliate privind declarațiile lunare prin intermediul unor acte de punere în aplicare adoptate în conformitate cu procedura de consultare. Se propune ca resursa proprie bazată pe TTF și declarațiile lunare aferente acesteia să fie puse la dispoziție în prima zi lucrătoare a celei de a doua luni următoare lunii în care drepturile Uniunii au fost constatate de statele membre. Având în vedere că pot exista variații semnificative ale sumelor puse la dispoziție de la o lună la alta, se propune, de asemenea, ca statele membre să trimită estimări ale sumelor care urmează a fi înscrise în conturi.

- Articolul 5 al propunerii, „Dobânzi la sumele puse la dispoziție cu întârziere”: se propune ca orice întârziere în punerea la dispoziție a resursei proprii bazate pe TTF să facă obiectul aceluiași regim privind dobânzile de întârziere care se aplică în prezent în temeiul articolului 11 din Regulamentul 1150/2000.

- Articolul 6 al propunerii, „Rectificări contabile”: se propune ca același termen utilizat în prezent pentru celelalte resurse proprii, în temeiul articolului 7 din Regulamentul nr. 1150/2000, să se aplice și în cazul TTF.

2.4 Capitolul III „Dispoziții administrative”

- Articolele 7 și 8 ale propunerii, „Păstrarea documentelor justificative” și „Cooperarea administrativă”, propun ca obligațiile impuse în prezent statelor membre cu privire la celelalte resurse proprii, în temeiul articolelor 3 și respectiv 4 din Regulamentul nr. 1150/2000, să se aplice în mod similar și resursei proprii bazate pe TTF.

2.5 Capitolul IV „Dispoziții finale”

- Articolul 9 al propunerii, „Procedura comitetelor”, prevede ca resursa proprie bazată pe TTF să intre în competența Comitetului consultativ privind resursele proprii (ACOR), care funcționează în prezent în temeiul articolului 20 din Regulamentul nr. 1150/2000 și în conformitate cu Regulamentul (UE) nr. 182/2011.

2011/0334 (CNS)

Propunere de

REGULAMENT AL CONSILIULUI

privind metodele și procedura de punere la dispoziție a resursei proprii bazate pe taxa pe tranzacțiile financiare

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 322 alineatul (2), coroborat cu Tratatul de instituire a Comunității Europene a Energiei Atomice, în special articolul 106a,

având în vedere propunerea Comisiei Europene,

având în vedere avizul Parlamentului European[7],

având în vedere avizul Curții de Conturi Europene[8],

întrucât:

1. Resursa proprie a Uniunii bazată pe taxa pe tranzacțiile financiare (TTF), la care se face referire la articolul 2 alineatul (1) litera (b) din Decizia […/…] a Consiliului privind sistemul de resurse proprii al Uniunii Europene[9] (denumită în continuare „resursa proprie bazată pe TFF”) ar trebui să fie pusă la dispoziția Uniunii în cele mai bune condiții și, în consecință, este necesar să se stabilească norme pentru statele membre privind punerea la dispoziția Comisiei a acestei resurse proprii.

2. Din motive de simplificare administrativă și contabilă, precum și pentru a asigura certitudinea, constatarea resursei proprii bazate pe TTF ar trebui să fie legată de încasarea, de către statele membre, a plății corespunzătoare TTF. Mai mult, această abordare ar permite o legătură directă și clară între veniturile provenite din TTF și resursele proprii ale Uniunii.

3. Resursa proprie bazată pe TTF ar trebui pusă la dispoziție sub forma înscrierii sumelor datorate într-un cont deschis în acest scop, în conformitate cu Regulamentul (CE, Euratom) nr. 1150/2000 din 22 mai 2000 privind punerea în aplicare a Deciziei 94/728/CE, Euratom referitoare la sistemul resurselor proprii ale Comunităților[10]. Statele membre ar trebui să plătească dobândă în cazul întârzierilor în ceea ce privește înscrierea în conturi a resursei proprii bazate pe TTF. În conformitate cu principiul bunei gestiuni financiare, este necesar să se garanteze faptul că valoarea costurilor de recuperare a dobânzilor nu depășește valoarea dobânzilor de încasat.

4. Statele membre ar trebui să pună la dispoziția Comisiei și, dacă este cazul, să îi transmită documentele și informațiile necesare exercitării de către Comisie a competenței cu care a fost investită în ceea ce privește resursele proprii ale Uniunii. În special, statele membre ar trebui să transmită Comisiei declarațiile lunare ale drepturilor constatate.

5. Autoritățile naționale care răspund de colectarea resurselor proprii ar trebui să poată furniza Comisiei în orice moment documentele de justificare a resurselor proprii colectate.

6. Este necesar să se asigure colaborarea strânsă între statele membre și Comisie pentru a facilita aplicarea corectă a normelor financiare referitoare la resursele proprii.

7. Pentru a se asigura condiții uniforme de punere în aplicare a prezentului regulament, Comisia ar trebui investită cu competențe de executare. Aceste competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[11].

8. Procedura de consultare ar trebui să fie folosită pentru adoptarea actelor de punere în aplicare în vederea stabilirii unor norme detaliate pentru declarațiile lunare ale conturilor pentru resursa proprie bazată pe TTF, având în vedere caracterul tehnic al acestor declarații.

9. Prezentul regulament ar trebui să se aplice din aceeași dată cu Decizia […/…],

ADOPTĂ PREZENTUL REGULAMENT:

Capitolul I

DISPOZIțII GENERALE

ARTICOLUL 1

Obiect

Prezentul regulament stabilește normele pentru punerea la dispoziția Comisiei a resursei proprii a Uniunii bazate pe o cotă din taxa pe tranzacțiile financiare (TTF) la care se face referire la articolul 2 alineatul (1) litera (b) din Decizia nr. […/…] (denumită în continuare „resursa proprie bazată pe TTF”).

Articolul 2

Constatarea resursei proprii bazate pe TTF

1. În scopul aplicării prezentului regulament, dreptul Uniunii la resursa proprie bazată pe TTF prevăzută la articolul 2 alineatul (1) litera (b) din Decizia […/…] se constată de îndată ce un stat membru care are dreptul de a percepe TTF pentru o anumită tranzacție a primit plata corespunzătoare taxei datorate pentru tranzacția respectivă în conformitate cu Directiva [.../…] a Consiliului[12], inclusiv încasările provenite din aconturi sau plăți ale soldului.

2. În cazul în care o tranzacție impozabilă, în sensul Directivei […/…], a avut loc, însă nu a fost plătită decât o parte a taxei datorate, statul membru în cauză se asigură că suma datorată ca resursă proprie este pusă la dispoziția Comisiei înainte ca eventualele venituri provenite din TTF să fie alocate statului membru.

Capitolul II

PUNEREA LA DISPOZIțIE A RESURSEI PROPRII BAZATE PE TTF

ARTICOLUL 3

Dispoziții contabile

1. Fiecare stat membru creditează resursa proprie bazată pe TTF în contul deschis în temeiul articolului 9 din Regulamentul (CE, Euratom) nr. 1150/2000 în numele Comisiei la trezoreria sa sau la organismul pe care l-a desemnat.

2. Statele membre sau organismele desemnate de acestea transmit Comisiei, prin mijloace electronice, următoarele:

(a) cel târziu în a doua zi lucrătoare după creditarea contului Comisiei, un extras de cont care să arate înregistrarea resursei proprii bazate pe TTF;

(b) în cazul în care extrasul menționat la litera (a) nu este disponibil în ziua lucrătoare în care resursele proprii sunt creditate în contul Comisiei, o notă de credit care să arate înregistrarea resursei proprii bazate pe TTF;

3. Sumele creditate sunt contabilizate în euro în conformitate cu Regulamentul (CE, Euratom) nr. 1605/2002 al Consiliului[13].

4. Un cont recapitulativ pentru resursa proprie bazată pe TTF este ținut de trezoreria fiecărui stat membru sau de organismul desemnat de fiecare stat membru.

5. Din considerente contabile, în cazul resursei proprii bazate pe TTF, luna se încheie cel mai devreme la ora 13.00 din ultima zi lucrătoare din luna în cursul căreia s-a constatat această resursă proprie.

Articolul 4

Înscrierea în conturi, raportarea și termenele de punere la dispoziție

1. Sumele constatate în conformitate cu articolul 2 se înscriu în contul specificat la articolul 3 alineatul (1) în prima zi lucrătoare a celei de a doua luni care urmează lunii în care a fost a fost constatată suma respectivă.

2. Cu cel puțin zece zile lucrătoare înainte de data menționată la alineatul (1), fiecare stat membru transmite Comisiei o declarație lunară a conturilor pentru resursa proprie bazată pe TTF.

3. O înscriere în contul recapitulativ menționat la articolul 3 alineatul (4) se efectuează, cel târziu până în prima zi lucrătoare a celei de a doua luni următoare lunii în care suma a fost constatată în temeiul articolului 2.

4. Comisia adoptă acte de punere în aplicare care stabilesc norme detaliate pentru declarațiile lunare menționate la alineatul (2) din prezentul articol. Actele de punere în aplicare respective se adoptă în conformitate cu procedura de consultare menționată la articolul 9 alineatul (2).

Articolul 5

Dobânzi la sumele puse la dispoziție cu întârziere

1. Orice întârziere în înscrierea în contul prevăzut la articolul 3 alineatul (1) are drept rezultat plata de către statul membru în cauză a unor dobânzi.

Cu toate acestea, se renunță la recuperarea sumelor aferente dobânzilor inferioare valorii de 500 EUR.

2. Dobânda se percepe la ratele și în condițiile prevăzute la articolul 11 alineatele (2) și (3) din Regulamentul (CE, Euratom) nr. 1150/2000.

3. Pentru plata dobânzii prevăzute la alineatul (1), articolul 3 alineatele (2) și (3) se aplică mutatis mutandis .

Articolul 6

Rectificări contabile

După data de 31 decembrie a celui de al treilea an următor unui anumit exercițiu financiar, suma declarațiilor lunare comunicate de statele membre în temeiul articolului 4 alineatul (5) nu se mai rectifică pentru exercițiul respectiv, cu excepția punctelor notificate înainte de data menționată anterior fie de Comisie, fie de statul membru în cauză.

Capitolul III

DISPOZIțII ADMINISTRATIVE

ARTICOLUL 7

Păstrarea documentelor justificative

Statele membre iau toate măsurile necesare pentru ca documentele justificative privind punerea la dispoziție a resursei proprii bazate pe TTF să fie păstrate cel puțin trei ani calendaristici, începând de la sfârșitul anului la care se referă aceste documente.

În cazul în care verificarea documentelor justificative menționate la primul paragraf, efectuată în temeiul articolului 5 din Regulamentul (UE) nr. […/…], arată că sunt necesare rectificări, perioada de păstrare a documentelor respective este mai mare decât cea menționată la primul paragraf, astfel încât să se poată efectua rectificarea și controlul acestora.

În cazul în care un litigiu survenit între un stat membru și Comisie în ceea ce privește obligația de a pune la dispoziție o anumită sumă corespunzătoare resursei proprii bazate pe TTF se soluționează de comun acord sau în temeiul unei hotărâri a Curții de Justiție a Uniunii Europene, statul membru transmite Comisiei documentele justificative necesare pentru monitorizarea financiară în termen de două luni de la această soluționare.

Articolul 8

Cooperare administrativă

1. Fiecare stat membru prezintă Comisiei următoarele informații:

(a) numele serviciilor sau agențiilor responsabile de constatarea, colectarea, punerea la dispoziție și controlul resursei proprii bazate pe TTF, precum și dispozițiile de bază privind rolul și funcționarea acestor servicii și agenții;

(b) dispozițiile generale stabilite prin lege, reglementări sau acțiuni administrative și cele legate de procedurile contabile privind colectarea TTF, punerea la dispoziția Comisiei a resursei proprii obținute din această taxă și dispozițiile referitoare la controlul exercitat de Comisie asupra acestei resurse proprii;

(c) titlul exact al tuturor evidențelor administrative și contabile în care este înscrisă resursa proprie bazată pe TTF, în special cele utilizate pentru întocmirea conturilor prevăzute la articolul 4.

Orice modificare a acestor informații se comunică imediat Comisiei.

2. La cererea unui stat membru , Comisia transmite tuturor statelor membre informațiile menționate la alineatul (1).

Capitolul IV

DISPOZIțII FINALE

ARTICOLUL 9

Procedura comitetelor

10. Comisia este asistată de Comitetul consultativ privind resursele proprii, instituit prin Regulamentul (UE) nr. […/…]. Acesta este un comitet în sensul Regulamentului (UE) nr. 182/2011.

11. Atunci când se face trimitere la prezentul alineat, se aplică articolul 4 din Regulamentul (UE) nr. 182/2011.

Articolul 10

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Se aplică de la 1 ianuarie 2014.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu,

Președintele

FIȘĂ FINANCIARĂ LEGISLATIVĂ PENTRU PROPUNERI

1. CADRUL PROPUNERII/INIȚIATIVEI

1.1. Denumirea propunerii/inițiativei

1.2. Domeniul (domeniile) de politică în cauză în structura ABM/ABB

1.3. Tipul propunerii/inițiativei

1.4. Obiectiv(e)

1.5. Motivul (motivele) propunerii/inițiativei

1.6. Durata acțiunii și a impactului financiar al acesteia

1.7. Modul (modurile) de gestionare preconizat(e)

2. MĂSURI DE GESTIONARE

2.1. Dispoziții în materie de monitorizare și raportare

2.2. Sistemul de gestionare și control

2.3. Măsuri de prevenire a fraudelor și a neregulilor

3. IMPACTUL FINANCIAR ESTIMAT AL PROPUNERII/INIȚIATIVEI

3.1. Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

3.2.2. Impactul estimat asupra creditelor operaționale

3.2.3. Impactul estimat asupra creditelor cu caracter administrativ

3.2.4. Compatibilitatea cu cadrul financiar multianual actual

3.2.5. Participarea terților la finanțare

3.3. Impactul estimat asupra veniturilor

FIȘĂ FINANCIARĂ LEGISLATIVĂ PENTRU PROPUNERI

1. CADRUL PROPUNERII/INIȚIATIVEI

1.1. Denumirea propunerii/inițiativei

Propunere de Regulament al Consiliului privind metodele și procedura de punere la dispoziție a resursei proprii bazate pe taxa pe tranzacțiile financiare (TTF).

1.2. Domeniul (domeniile) de politică în cauză în structura ABM/ABB[14]

Veniturile bugetului UE (Titlul 1 - Resurse proprii).

1.3. Tipul propunerii/inițiativei

( Propunere/inițiativă care se referă la o acțiune nouă

( Propunere/inițiativă care se referă la o acțiune nouă ca urmare a unui proiect-pilot/a unei acțiuni pregătitoare[15]

( Propunere/inițiativă care se referă la prelungirea unei acțiuni existente

( Propunere/inițiativă care se referă la o acțiune reorientată către o acțiune nouă

1.4. Obiective

1.4.1. Obiectiv(e) strategic(e) multianual(e) al(e) Comisiei vizat(e) de propunere/inițiativă

Propunerea completează și aprofundează propunerile formulate de Comisie la 29 iunie 2011 privind sistemul de resurse proprii al UE [a se vedea COM (2011) 510, 511 și 512].

1.4.2. Obiectiv(e) specific(e) și activitatea (activitățile) ABM/ABB în cauză

Obiectivul specific nr .

Activitatea (activitățile) ABM/ABB în cauză

Titlul 1 – Resurse proprii

1.4.3. Rezultatul (rezultatele) și impactul preconizate

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Impozitarea tranzacțiilor financiare (FTT) ar putea constitui un nou flux de venituri, care ar putea reduce contribuțiile actuale ale statele membre, oferind guvernelor naționale spațiu de manevră suplimentar și contribuind la efortul general de consolidare bugetară. Deși într-un număr redus de state membre există deja un anumit tip de impozitare a tranzacțiilor financiare, analiza a indicat, de asemenea, că acțiunile la nivelul UE s-ar putea dovedi mai eficace și mai eficiente decât acțiunile necoordonate ale statelor membre, având în vedere volumul activităților transfrontaliere și marea mobilitate a bazelor de impozitare. În plus, acțiunea UE ar putea juca un rol în reducerea fragmentării actuale a pieței interne. Inițiativa UE va reprezenta un prim pas către aplicarea unei taxe pe tranzacțiile financiare la nivel global.

1.4.4. Indicatori de rezultat și de impact

A se preciza indicatorii care permit monitorizarea punerii în aplicare a propunerii/inițiativei.

Prezenta propunere ar trebui să ofere un cadru pentru ca resursa proprie bazată pe TTF să fie pusă la dispoziția bugetului UE în timp util și în mod corect.

1.5. Motivul (motivele) propunerii/inițiativei

1.5.1. Cerințe de îndeplinit pe termen scurt sau lung

Normele privind punerea la dispoziția bugetului UE a resursei proprii bazate pe TTF ar trebui să fie convenite la timp pentru a se asigura punerea în aplicare în timp util a noii resurse proprii.

1.5.2. Valoarea adăugată a implicării UE

Cf. punctul 1.4.3 de mai sus.

1.5.3. Învățăminte desprinse din experiențele anterioare similare

nu se aplică

1.5.4. Coerența și posibila sinergie cu alte instrumente relevante

Prezenta propunere face parte dintr-un pachet de propuneri care include, de asemenea, o propunere modificată de Decizie a Consiliului privind sistemul de resurse proprii al Uniunii Europene, o propunere modificată de regulament al Consiliului de stabilire a măsurilor de punere în aplicare a sistemului de resurse proprii al Uniunii Europene și propunerea de directivă a Consiliului privind o taxă aplicabilă tranzacțiilor financiare în UE. Coroborate, aceste propuneri clarifică posibila interacțiune între directiva privind TTF și dispozițiile privind resursele proprii.

1.6. Durata acțiunii și a impactului financiar al acesteia

( Propunere/inițiativă pe durată determinată

- ( Propunere/inițiativă în vigoare din [ZZ/LL]AAAA până la [ZZ/LL]AAAA

- ( Impact financiar din AAAA până în AAAA

( Propunere/inițiativă pe durată nedeterminată

- punere în aplicare cu o perioadă de creștere în intensitate de la 1.1.2013 până la 31.12.2013,

- urmată de o perioadă de funcționare în regim de croazieră de la 1.1.2014.

1.7. Modul (modurile) de gestionare preconizat(e)[16]

( Gestiune centralizată directă de către Comisie

( Gestiune centralizată indirectă , cu delegarea sarcinilor de execuție:

- ( agențiilor executive

- ( organismelor instituite de Comunități[17]

- ( organismelor publice naționale/organismelor cu misiune de serviciu public

- ( persoanelor cărora li se încredințează executarea unor acțiuni specifice în temeiul titlului V din Tratatul privind Uniunea Europeană, identificate în actul de bază relevant în sensul articolului 49 din Regulamentul financiar

( Gestiune partajată cu state membre

( Gestiune descentralizată împreună cu țări terțe

( Gestiune în comun cu organizații internaționale (a se preciza)

Dacă se indică mai multe moduri de gestionare, se furnizează detalii suplimentare în secțiunea „Observații“.

Observații

2. MĂSURI DE GESTIONARE

2.1. Dispoziții în materie de monitorizare și raportare

A se preciza frecvența și condițiile aferente acestor dispoziții.

Dispozițiile în materie de monitorizare și raportare legate de punerea la dispoziție a resursei proprii bazate pe TTF sunt incluse în capitolele III și IV din propunerea de regulament al Consiliului.

2.2. Sistemul de gestionare și control

2.2.1. Riscul (riscurile) identificat(e)

Printre principalele riscuri potențiale se numără: constatarea incorectă a resursei proprii bazate pe TTF, înscrierea incorectă în conturi, punerea la dispoziție cu întârziere a resursei și erorile de contabilitate.

2.2.2. Metoda (metodele) de control preconizată (preconizate)

Aceste riscuri sunt abordate în mod sistematic în cadrul propunerii, care include și dispoziții specifice privind cooperarea administrativă și o procedură de comitologie.

2.3. Măsuri de prevenire a fraudelor și a neregulilor

A se preciza măsurile de prevenire și de protecție existente sau preconizate.

Pe lângă dispozițiile menționate la punctul 2.2.2., trebuie subliniat faptul că dispozițiile în materie de control și supraveghere sunt incluse în propunerea modificată de regulament al Consiliului de stabilire a măsurilor de punere în aplicare a sistemului de resurse proprii al Uniunii Europene, care însoțește prezenta propunere.

3. IMPACTUL FINANCIAR ESTIMAT AL PROPUNERII/INIȚIATIVEI

3.1. Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

Nu se aplică.

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

Rubrica din cadrul financiar multianual: | 5 | „Cheltuieli administrative” |

Prețuri constante 2011, milioane EUR

2013 | 2014 | 2015 | 2016 | 2017 și anii ulteriori |

( Resurse umane | 0.508 | 2.144 | 2.144 | 2.144 | 2.144 |

( Alte cheltuieli administrative | 0.072 | 0.197 | 0.197 | 0.287 | 0.212 |

TOTAL DG BUGET | Credite | 0.580 | 2.341 | 2.341 | 2.431 | 2.356 |

TOTAL credite în cadrul RUBRICII 5 | Total angajamente = Total plăți | 0.580 | 2.341 | 2.341 | 2.431 | 2.356 |

TOTAL credite în cadrul RUBRICILOR 1 - 5 din cadrul financiar multianual | Angajamente | 0.580 | 2.341 | 2.341 | 2.431 | 2.356 |

Plăți | 0.580 | 2.341 | 2.341 | 2.431 | 2.356 |

3.2.2. Impactul estimat asupra creditelor operaționale

- ( Propunerea/inițiativa nu implică utilizarea de credite operaționale

- ( Propunerea/inițiativa implică utilizarea de credite operaționale

3.2.3. Impactul estimat asupra creditelor cu caracter administrativ

3.2.3.1. Sinteză

- ( Propunerea/inițiativa nu implică utilizarea de credite administrative

- ( Propunerea/inițiativa implică utilizarea de credite administrative, conform explicațiilor de mai jos:

Prețuri constante 2011, milioane EUR

2013 | 2014 | 2015 | 2016 | 2017 și anii ulteriori |

RUBRICA 5 din cadrul financiar multianual |

Resurse umane | 0.508 | 2.144 | 2.144 | 2.144 | 2.144 |

Alte cheltuieli administrative | 0.072 | 0.197 | 0.197 | 0.287 | 0.212 |

Subtotal RUBRICA 5 din cadrul financiar multianual | 0.580 | 2.341 | 2.341 | 2.431 | 2.356 |

În afara RUBRICII 5[18] din cadrul financiar multianual |

Resurse umane |

Alte cheltuieli cu caracter administrativ |

Subtotal în afara RUBRICII 5 din cadrul financiar multianual |

TOTAL | 0.580 | 2.341 | 2.341 | 2.431 | 2.356 |

3.2.3.2. Necesarul de resurse umane estimat

- ( Propunerea/inițiativa nu implică utilizarea de resurse umane

- ( Propunerea/inițiativa implică utilizarea de resurse umane, conform explicațiilor de mai jos:

Estimarea trebuie exprimată în valoare întreagă (sau cel mult cu o zecimală)

2013 | 2014 | 2015 | 2016 | 2017 și anii ulteriori |

( Posturi din schema de personal (posturi de funcționari și de agenți temporari) |

27 01 01 01 (la sediu și în birourile de reprezentare ale Comisiei) | 4 | 13 | 13 | 13 | 13 |

XX 01 01 02 (în delegații) |

XX 01 05 01 (cercetare indirectă) |

10 01 05 01 (cercetare directă) |

( Personal extern (în echivalent normă întreagă: ENI)[19] |

27 01 02 01 (AC, INT, END din „pachetul global”) | 0 | 7 | 7 | 7 | 7 |

XX 01 02 02 (AC, INT, JED, AL și END în delegații) |

XX 01 04 yy[20] | - la sediu[21] |

- în delegații |

XX 01 05 02 (AC, INT, END în cadrul cercetării indirecte) |

10 01 05 02 (AC, INT, END în cadrul cercetării directe) |

Alte linii bugetare (a se preciza) |

TOTAL |

Necesarul de resurse umane va fi acoperit de efectivele de personal ale DG-ului în cauză alocate deja gestionării acțiunii și/sau redistribuite intern în cadrul DG-ului, completate, după caz, prin resurse suplimentare, care ar putea fi alocate DG-ului care gestionează acțiunea în cadrul procedurii de alocare anuală și ținând cont de constrângerile bugetare.

Descrierea sarcinilor care trebuie efectuate:

Funcționari, agenți temporari și personal extern | Noua unitate pentru resursa proprie bazată pe TTF va controla dacă statele membre constată, justifică, recuperează și pun la dispoziție în mod corect și în timp util resursa proprie bazată pe TTF („RP TTF”), colectată de către acestea pentru finanțarea bugetului UE. Principalele sarcini care urmează să fie realizate sunt următoarele: 1) Inspecții - controlarea acțiunilor întreprinse de statele membre în ceea ce privește RP TTF prin inspecții la fața locului efectuate pe baza unui program anual, elaborat în funcție de riscuri. Ca regulă generală, cele 5 state care colectează cele mai mari sume ar putea fi vizitate de două ori pe an, iar celelalte state membre o dată pe an. Cu toate acestea, cele mai mici state membre ar putea fi vizitate o dată la doi ani. Toate rapoartele de inspecție și răspunsurile statelor membre la acestea urmează să fie discutate cu statele membre în cadrul Comitetului consultativ pentru resursele proprii care se ocupă de RP TTF, organizat de două ori pe an. Toate constatările individuale ar necesita măsuri ulterioare de natură financiară sau juridică/administrativă, care vor putea fi încheiate numai după ce statul membru în cauză a luat măsurile corective necesare. În caz contrar, ar trebui să fie inițiată o procedură privind încălcarea dreptului UE. 2) Urmărirea auditurilor CCE Curtea de Conturi Europeană ar efectua, de asemenea, audituri legate de RP TTF (DAS sau audituri speciale) în statele membre. Pe lângă urmărirea propriilor sale constatări, unitatea ar fi responsabilă de urmărirea constatărilor de audit ale CCE în legătură cu statele membre vizate. 3) Monitorizarea recuperărilor și urmărirea cazurilor individuale Unitatea va monitoriza acțiunile statelor membre de recuperare a RP TTF în cazuri specifice cu impact financiar semnificativ (de exemplu, în ceea ce privește anchetele la scară largă desfășurate de OLAF). Pentru monitorizarea generală a recuperării în cazurile de fraude și nereguli, unitatea ar putea fi pusă în situația de a gestiona baze de date specifice (noi sau bazate pe sistemele existente, cum ar fi OWNRES) la care statele membre ar putea trimite rapoarte privind toate cazurile de peste 10 000 €. În plus, toate cazurile individuale în care o eroare administrativă a statelor membre ar duce la o pierdere a RP TTF ar necesita o acțiune de urmărire. 4) Gestionarea rapoartelor de anulare ale statelor membre Pentru toate cazurile de sume irecuperabile aferente RP TTF, care depășesc un anumit prag, statele membre ar putea fi obligate să trimită un raport în care să explice motivele pentru care suma nu a putut fi recuperată și pusă la dispoziția Comisiei. Unitatea ar examina, în colaborare cu Serviciul juridic, DG TAXUD și OLAF, dacă statul membru în cauză a acționat cu prudență și dacă, prin urmare, ar putea fi exonerat de obligația de a pune la dispoziție această sumă. Toate cazurile în care un stat membru ar fi considerat răspunzător pentru pierderile RP TTF ar necesita o acțiune de urmărire din partea unității. 5) Monitorizarea gradului de pregătire și oferirea de asistență pentru țările candidate Unitatea ar monitoriza gradul de pregătire a țărilor candidate în domeniul RP TTF, de exemplu, prin efectuarea de vizite de monitorizare și prin analizarea răspunsurilor acestor țări la chestionare și la exerciții de simulare. În plus, li se va oferi un program de asistență de preaderare care ar include seminarii și ateliere în cadrul cărora li se vor explica în detaliu obligațiile pe care le vor avea în viitor în ceea ce privește RP TTF. |

3.2.4. Compatibilitatea cu cadrul financiar multianual actual

- ( Propunerea/inițiativa este compatibilă cu cadrul financiar multianual existent.

- ( Propunerea/inițiativa necesită o reprogramare a rubricii corespunzătoare din cadrul financiar multianual.

Prezenta propunere este strâns legată de propunerile pentru următorul cadru financiar multianual, adoptat de Comisie la 29 iunie 2011. Prezenta propunere are ca obiectiv asigurarea unor mijloace adecvate de finanțare a bugetului UE începând din 1.1.2014, dată care va marca începutul următorului cadru financiar.

- ( Propunerea/inițiativa necesită recurgerea la instrumentul de flexibilitate sau la revizuirea cadrului financiar multianual.

3.2.5. Participarea terților la finanțare

- ( Propunerea/inițiativa nu prevede cofinanțare din partea terților

- ( Propunerea/inițiativa prevede cofinanțare, estimată în cele ce urmează.

3.3. Impactul estimat asupra veniturilor

- ( Propunerea/inițiativa nu are impact financiar asupra veniturilor.

- ( Propunerea/inițiativa are următorul impact financiar:

( asupra resurselor proprii

( asupra diverselor venituri

Milioane EUR, prețuri curente

Linia bugetară pentru venituri: | Credite disponibile pentru exercițiul bugetar în curs | Impactul propunerii/inițiativei[22] |

| | 2014 |2015 |2016 |2017 |2018 |2019 |2020 | |Linie nouă (la Titlul 1) | | 43.692 |45.335 |46.801 |48.414 |50.175 |52.108 |54.226 | |A se preciza metoda de calcul a impactului asupra veniturilor.

Anexa la Raportul privind funcționarea sistemului de resurse proprii [SEC (2011) 876, partea II, p. 25-26] și analiza de impact a propunerii de directivă a Consiliului privind sistemul comun al taxei pe tranzacțiile financiare și de modificare a Directivei 2008/7/CE prezintă estimări cantitative și explicații privind ipotezele utilizate.

Formula utilizată

Estimările se bazează pe o formulă concepută inițial de ministerul de finanțe al Franței în 2000 și utilizată mai recent de Jetin și Denys (2005) și de McCulloch și Pacillo (2011). Se presupune că veniturile fiscale R poate fi calculate după cum urmează:

[pic],

unde τ este cota de impozitare, V este volumul anual al tranzacțiilor, iar E este interpretată ca relocalizare și evaziune fiscală. Variabila c descrie costurile tranzacției ca procent din volumul tranzacțiilor, iar ε reprezintă elasticitatea fiscală care descrie efectul unei majorări a taxei asupra volumului tranzacțiilor, adică bază de impozitare. Ultimul termen între paranteze descrie reacția piețelor ca volum în urma unei majorări exclusive a costurilor de tranzacție. Relocalizarea și evaziunea sunt exprimate direct prin variabila E în această formulă.

Sursele de date

Datele privind tranzacțiile în valută [cifra de afaceri din operațiunile de schimb valutar la vedere ( spot ), swap-urile valutare și piețele valutare pentru tranzacțiile simple la termen ( outright forwards )] provin de la Banca Reglementelor Internaționale (BIS).

Datele pentru operațiunile cu acțiuni se bazează pe cifrele disponibile provenind de la Federația Europeană a Burselor de Valori (FESE). Datele conțin informații privind operațiunile cu acțiuni pe piețele bursiere reglementate. Nu există date privind cifra de afaceri din bursele private, cum ar fi sistemele de tranzacționare ale unor bănci mari (precum Sigma X din cadrul Goldman Sachs), și privind plasamentele private de acțiuni.

Pentru instrumentele derivate, cifra de afaceri exprimată în valori noționale și sumele noționale în curs raportate de BIS reprezintă valori aproximative pentru măsurarea activității de piață pe piețele extrabursiere ( OTC ) ale instrumentelor derivate.

Estimări cantitative

Ipotezele utilizate au un impact puternic asupra veniturilor estimate și variază în funcție de diferitele segmente de piață. Prin urmare, estimările rezultate sunt prezentate cu titlu ilustrativ, pe baza datelor din 2010.

Suma prezentată corespunde combinației următoarelor trei categorii:

i) O taxă pe tranzacțiile de valori mobiliare percepută pentru toate tranzacțiile cu obligațiuni și acțiuni executate pe piețele reglementate cu o rată de 0,1 %.

ii) Impunerea unei rate de 0,01 % pentru instrumentele derivate de schimb valutar, în special contractele futures pe acțiuni, opțiunile pe indici bursieri, contractele futures pe indici bursieri, opțiunile pe obligațiuni și contractele futures pe obligațiuni.

iii) Aceeași rată s-a aplicat și instrumentelor derivate pe rata dobânzii tranzacționate pe piețele extrabursiere ( OTC ), inclusiv contractele forward pe rata dobânzii, swap-urile și opțiunile.

Ipotezele specifice privind costurile de tranzacție, evaziunea fiscală și elasticitățile sunt prezentate în analiza de impact care însoțește propunerea de Directivă privind taxa pe tranzacțiile financiare [SEC (2011) 1102 și 1103].

Se presupune că o cotă de două treimi va fi reținută pentru bugetul UE.

Începând cu estimările pentru 2010, sumele sunt majorate utilizând estimările privind creșterea nominală a VNB-ului.

[1] JO L […], […], p. […].

[2] Propunere modificată de regulament al Consiliului de stabilire a măsurilor de punere în aplicare a sistemului de resurse proprii al Uniunii Europene, COM (2011) 740, 9.11.2011.

[3] JO L 130, 31.5.2000, p. 1.

[4] COM(2011) 512, 29 iunie 2011.

[5] Propunere de Regulament al Consiliului privind metodele și procedura de punere la dispoziție a resursei proprii bazate pe taxa pe valoarea adăugată, COM(2011)737, 9.11.2011.

[6] Propunere modificată de Regulament al Consiliului privind metodele și procedura de punere la dispoziție a resurselor proprii tradiționale și a resursei proprii bazate pe VNB și privind măsurile de acoperire a necesităților de trezorerie, COM(2011)742, 9.11.2011.

[7] JO C , , p. .

[8] JO C […], […], p. […].

[9] JO L […], […], p. […].

[10] JO L 130, 31.5.2000, p. 1.

[11] JO L 55, 28.2.2011, p. 13.

[12] JO L […], […], p. […].

[13] JO L 248, 16.9.2002, p. 1.

[14] ABM (Activity Based Management): gestionarea pe activități – ABB (Activity Based Budgeting): stabilirea bugetului pe activități.

[15] Astfel cum se menționează la articolul 49 alineatul (6) litera (a) sau (b) din Regulamentul financiar.

[16] Explicațiile privind modurile de gestionare, precum și trimiterile la Regulamentul financiar sunt disponibile pe site-ul BudgWeb: http://www.cc.cec/budg/man/budgmanag/budgmanag_en.html

[17] Astfel cum sunt menționate la articolul 185 din Regulamentul financiar.

[18] Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

[19] AC= agent contractual; INT = personal pus la dispoziție de agenți de muncă temporară ( „Intérimaire”); JED = „Jeune Expert en Délégation” (expert tânăr în delegații); AL= agent local; END= expert național detașat.

[20] Sub plafonul pentru personal extern din credite operaționale (fostele linii „BA”).

[21] În special pentru fonduri structurale, Fondul european agricol pentru dezvoltare rurală (FEADR) și Fondul european pentru pescuit (FEP).

[22] În ceea ce privește resursele proprii tradiționale (taxe vamale, cotizațiile pentru zahăr), sumele indicate trebuie să fie sume nete, și anume sume brute după deducerea a 25 % pentru costurile de colectare.